“Yok n hyia̱ ma̱ng a̱nyin a̱chuchuk;
a̱tyu da̱ a̱ nwuo a̱na̱nyuo a̱ta̱mpwom zón seap ka a̱ni bah,
a̱wot a̱ si̱ nwuo di̱n vak ghyang hwa ma̱ zan;
a̱tyu a̱wa yet a̱tang,
a̱ si̱ bu yet a̱tyu a̱tsaai wa!
A̱tyu a̱ nwuo a̱na̱nyuo a̱ta̱mpwom ka nang á̱ ntyia̱ nyinyiit hu a̱ni;
a̱ yet a̱tyu chok zón seap wa.
A̱tyu a̱ chok a̱na̱nyuo a̱ta̱mpwom ka a̱ni,
ni̱ khwuk gu ndyo.
A̱wot zón seap ji ni̱ fa̱k a̱nwuat nggu ka a̱ lyen.
A̱wot nggu mameang,
a̱ ni̱ yei kuzang zon seap da̱ a̱lyoot ji.
A̱ kwak ji a̱son a̱ ghwut ma̱ng a̱nji ta̱usa.
“Ka̱ a̱ ghwut ma̱ng zón seap gu ji ta̱usa,
gu khwat a̱son,
ji̱ khwi ngguu,
mat ji̱ fi̱k a̱nwuat nggu ka.
Zón seap ji si̱ mi̱n khwi á̱nietchen bah.
Ka̱ ji̱ li ngguu ji̱ ni̱ tyong gu,
mat ji̱ lyen a̱nwuat á̱nietchen bah.”
Yesu ku tak ma̱ng a̱mba kidee jini.
Da̱ mba,
ba̱ fi̱k kyang hu nang gu lyiat a̱ni bah.
Yesu si̱ bu nyia̱,
“Yok,
n tak nyin a̱chuchuk;
nung gwa ngyet a̱na̱nyuo zón seap ka.
A̱mgba̱m á̱niet ba̱ yet a̱son ka á̱ bai á̱ ghwon nung a̱ni;
ba̱ yet á̱tang bya,
ma̱ng á̱niet á̱tsaai,
mat zón seap ji ku lak fa̱k mba hu.
Nung gwa ngyet a̱na̱nyuo ka.
Konyan wa nwuo da̱ a̱na̱nyuo ka,
a̱ na shya̱ san.
A̱ na nwuai a̱ ghwut,
a̱ shyat nkyang nang gu chat a̱ni.
A̱tang wu ni̱ bai da̱nian gu ka nyiin,
gu hyaat.
Nung,
n bai n nwuak á̱niet ba a̱jhyem swuan,
ba̱ shya̱ nji gba̱mgbam!
“Nung gwa ngyet a̱tan a̱tyu chok wu.
A̱tan a̱tyu chok wu ni̱ nwuak swuan nggu ji da̱nian zón seap ji.
A̱tyu a̱ chok da̱nian á̱ ka tan gu zang a̱ni,
a̱ yet a̱tsatsak a̱tyu chok wa bah.
A̱wot di̱ zón seap ji,
ji̱ yet si̱ nggu bah.
Ka̱ a̱ li a̱bwu a̱yit ka chobai,
a̱ ni̱ tyong a̱ kai zón seap ji a̱ ghwon,
a̱bwu a̱yit ka ka̱ ya̱baat,
a̱wot ka̱ seang á̱kum ka ka̱ mat a̱ fwuoi.
Mat,
a̱ nyia̱ ta̱m a̱tan gu zang ja.
Zón seap ji yet si̱ nggu ja bah.
A̱wot a̱ chok ji shansham bah.
“Nung gwa ngyet a̱tan a̱tyu chok wu.
N dyen zón seap nung ji,
a̱wot ji̱ si̱ lyen nung.
Ma̱nang A̱tyia̱ nung wu ndyen nung a̱ni;
nung mameang,
n si̱ ndyen A̱tyia̱ nung wu.
N shya̱ mi̱ fwuo n khwu da̱nian zón seap nung ji.
N byia̱ zón seap jhyáng di̱ ji̱ shya̱ ma̱ a̱sorong kani a̱ni bah.
Zón seap a̱ja,
ku yet ta hwa mbai ma̱ng a̱nji ma̱ a̱sorong kani.
Ba̱ na fa̱k a̱nwuat nung ka,
ba̱ yet a̱sorong a̱nyiung,
a̱tyu chok a̱nyiung.
“Huhwa mbyia̱,
A̱tyia̱ nung wu fa̱k da̱ nung.
Mat,
n shim n neap swuan nung ji,
a̱wot n bu byia̱ chet mbwuok ma̱ng a̱nji.
Á̱ mbyia̱ a̱tyu a̱ na san swuan nung ji a̱ ghwon nung a̱ni bah.
Nung gwa shim,
n na neap swuan nung ji,
a̱wot n doot n bu mbwuok ma̱ng a̱nji.
Si̱ huni hwa yet kyang hu nang A̱tyia̱ nung wu ta̱m nung n nyia̱ a̱ni.”
A̱wot a̱lyiat nani si̱ tyia̱ a̱cha̱chet A̱yahudawa ba si̱ ta̱bat ya fwuang tsi̱tsak mba.
Á̱ghyang mba si̱ nyia̱,
“A̱tyu a̱wa byia̱ a̱ka̱tuk ntswa!
A̱ tyong jhyiip wa!
Yihwa mbyia̱ nang nyi myiai a̱fufwuo fwuong kyang hu gu lyiat a̱ni?”
Á̱ghyang á̱niet mameang si̱ nyia̱,
“Kaai,
a̱tyu byia̱ a̱ka̱tuk ntswa si̱ mi̱n dyiat a̱ni bah!
Á̱ na nyia̱ ni wa,
a̱ka̱tuk ntswa a̱ nkhwuk á̱ghyi a̱tyu a̱fi̱fan?”